Ierēdņi un pagaidu darbinieki

Šajā tabulā redzami orientējoši skaitļi par kopējo vajadzīgo darbinieku skaitu visā 2021.–2027. gada periodā. Pamata rādītājs, saskaņā ar kuru tika pieprasīti papildu darbinieki, ir 189 pilnslodzes ekvivalenti (t. i., 2020. gada 31. decembrī civilās aizsardzības jomā strādājošie darbinieki). Šajā rādītājā jau ietverti darbinieki, kas pieprasīti 2017. gadā, lai atbalstītu Komisijas priekšlikumu stiprināt Savienības civilās aizsardzības mehānismu (rescEU priekšlikums). Kopējais 2021.–2027. gadam pieprasīto papildu darbinieku skaits ir 10 pilnslodzes ekvivalenti. Šis pieprasījums ir pamatots ar to, ka kompromiss, ko gatavojas panākt jautājumā par Savienības civilās aizsardzības mehānisma pārskatīšanu, novedīs pie sistēmas, kuru izveidot un pārvaldīt būs daudz sarežģītāk nekā Komisijas 2017. gada novembrī iesniegtajā priekšlikumā paredzēto sistēmu. Tas ir saistīts ar pieaugošo administratīvo sarežģītību, ko Padome piekritusi ieviest, jo īpaši kopīgu to resursu attīstību, kurus līdzfinansē Komisija. Turklāt elementi, kurus Komisija sākotnēji ierosināja kā daļu no tiesību akta priekšlikuma, tagad būs jānosaka ar īstenošanas aktiem, piemēram, spējas, ko iekļaus rescEU rezervē (piemēram, spējas dzēst ugunsgrēkus no gaisa, neatliekamās medicīniskās palīdzības vienības), un kā notiks tās operatīvā pārvaldība (piemēram, lēmumu pieņemšanas procedūras noteikšana šo spēju izvietošanai). Minēto uzdevumu izpildei kopumā tiks meklēti juridiska profila darbinieki, t. sk. eksperti iepirkuma jomā, kā arī starpiestāžu profila darbinieki. Pieprasījums pēc papildu darbiniekiem ir pakāpeniski sadalīts nākamajā daudzgadu finanšu shēmas periodā, lai šo iteratīvo procesu varētu atkārtot dažādām jaunām spējām, vienlaikus saglabājot personālu pašreizējo spēju pārvaldībai. Tādējādi papildu darbinieki pirmkārt būs vajadzīgi, lai sagatavotu īstenošanas aktus un pildītu pienākumus saskaņā ar likumdošanas procesu ar mērķi noteikt, kādas spējas iekļaut rescEU rezervē (piemēram, spējas dzēst ugunsgrēkus no gaisa, neatliekamās medicīniskās palīdzības vienības, spējas saskarties ar ķīmiskiem, bioloģiskiem, radioloģiskiem riskiem un kodolriskiem), un pēc tam, lai izstrādātu lietošanas noteikumus. Ir panākta vispārēja politiska vienošanās, ka pirmais īstenošanas akts, ar ko noteiks rescEU spējas, attieksies uz spējām dzēst ugunsgrēkus no gaisa. Tiklīdz būs pieņemti īstenošanas akti par spējām dzēst ugunsgrēkus no gaisa, sāksies rescEU ugunsgrēku dzēšanas spēju izveides posms. Kā minēts iepriekš, tas varētu būt sarežģīts process, ņemot vērā, ka vairākas dalībvalstis var piedalīties vienas spējas izveidē ar kopīgu iepirkuma līgumu, pretēji Komisijas sākotnējam priekšlikumam vienkāršot līdzfinansēšanu un piešķirt Komisijai pilnvaras pašai iegādāties vai nomāt resursus. Kopīgu iepirkuma līgumu sagatavošana un pārvaldība radīs papildu sarežģījumus, kas sākotnēji nebija paredzēti. Šis process (spēju un lietošanas noteikumu noteikšana, spēju izveide, spēju izmantošana utt.) būs jāatkārto ar cita veida spējām, piemēram, neatliekamās medicīniskās palīdzības spējām vai spējām saskarties ar ķīmiskiem, bioloģiskiem, radioloģiskiem riskiem un kodolriskiem. Tas būs jādara tādēļ, ka gaidāmais kompromiss nodrošinās iespēju rescEU rezervē iekļaut daudz plašāku spēju spektru, pretēji Komisijas sākotnējam priekšlikumam, kurā bija minētas tikai četras spējas. Tādējādi daudzgadu finanšu shēmas periodā būs vajadzīgi papildu darbinieki, lai spētu reaģēt uz šīm jaunajām vajadzībām, vienlaikus turpinot pārvaldīt izveidotās rescEU spējas. Tādējādi cita veida spēju izveides atbalstam būs vajadzīgi tāda profila darbinieki, kuriem ir attiecīga pieredze galvenajās civilās aizsardzības jomās.